Frumvarp Lilju Alfreðsdóttur , mennta - og menningarmálaráðherra , um stuðningsgreiðslur til einkarekinna fjölmiðla , sem mæla átti fyrir í gær , er ekki lengur á dagskrá þingsins . Í gær stóð til að mæla fyrir þremur málum sem hafa komið fram eftir að frestur til að leggja fram þingmál var liðinn , og þurftu þar með að samþykkjast með afbrigðum til að hægt væri að koma þeim á dagskrá . Málin eru stjórnarfrumvarp um stöðu , stjórn og starfshætti þjóðkirkjunnar , frumvarp um breytingu á lögum um skráningu raunverulegra eigenda þar sem fresti félaga til að gera grein fyrir þeim verður flýtt fram til 1. mars á næsta ári og svo frumvarp um stuðning hins opinbera við einkarekna fjölmiðla . Þegar kom að því að greiða atkvæði um hvort að bæta ætti málunum við dagskránna var ekki nægjanlegur fjöldi þingmanna í þingsal til að framkvæma slíka atkvæðagreiðslu . Steingrímur J. Sigfússon , forseti Alþingis , ávítti þingmenn vegna fjarveru þeirra . Þar voru þingmenn stjórnarandstöðunnar að verki en þetta bragð var til þess gert að marka þeim stöðu í samningum um hvaða mál kæmust á dagskrá fyrir þinglok . Niðurstaðan varð samt sem áður sú að ekki tókst að greiða atkvæði um að hleypa málunum þremur að í gær . Auglýsing Þegar dagskrá Alþingis var birt í morgun kom í ljós að reynt verður að nýju að mæla fyrir tveimur þeirra . Það eina sem rataði ekki aftur á dagskrá var umrætt fjölmiðlafrumvarp . Heimildir Kjarnans herma að það sé vegna andstöðu innan Sjálfstæðisflokksins , sem situr í ríkisstjórn með flokki mennta - og menningarmálaráðherra . Þingmenn hans hafa lýst yfir mikilli andstöðu við frumvarpið , þrátt fyrir að það hafi þegar verið afgreitt úr ríkisstjórn og þingflokkum allra stjórnarflokkanna . Brynjar Níelsson , þingmaður Sjálfstæðisflokksins , sagði meðal annars í vikunni við Morgunblaðið að frumvarpið væri andvana fætt . Frumvarpið hefur tekið breytingum frá því var fyrst dreift á þingi í vor . Sú breytta útgáfa , sem var kynnt á föstudag , er útþynnt útgáfa af þeirri hugmynd sem upphaflega var lagt upp með , og hefur verið ráðandi í ferli sem málið hefur nú verið í árum saman , að endurgreiða kostnað við rekstur ritstjórnar í samræmi við endurgreiðslur vegna framleiðslu kvikmynda og hljóðritunar á tónlist . Í þynningunni fólst aðallega að endurgreiðsluhlutfallið er lækkað úr 25 prósent í 18 prósent . Þessi breyting hefur fyrst og síðast áhrif á minni fjölmiðla . Það er að segja alla fjölmiðla nema þá allra stærstu . Ljóst var að í henni fólst að væntur stuðningur til þeirra myndi dragast saman um tæpan þriðjung en að það sem myndi falla stærstu miðlunum í skaut myndi lítið breytast . Í nýju útgáfunni er stefnt að því að heildarstuðningsgreiðslur yrðu 400 milljónir króna en að hámarksgreiðsla til hvers og eins miðils yrði 50 milljónir króna . Að minnsta kosti þrjú fjölmiðlafyrirtæki : Sýn , Árvakur ( útgáfufélag Morgunblaðsins ) og Torg ( Útgáfufélag Fréttablaðsins ) myndu fá hámarksgreiðslu og líklega Frjáls Fjölmiðlun ( Útgáfufélag DV og tengdra miðla ) líka , ef þau myndu standast þau skilyrði sem sett voru fyrir stuðningi úr ríkissjóði . Það eru skilyrði á borð við að vera með öll opinber gjöld í skilum , að fleiri en þrír starfi á ritstjórn , að fjölmiðillinn hafi starfað í að minnsta kosti ár og að hlutfall ritstjórnarefnis í honum sé að minnsta kosti 40 prósent . Til viðbótar við þetta átti að greiða sérstakan stuðning , alls fjögur prósent af launum allra starfsmanna fjölmiðils sem falla undir lægra þrep núgildandi tekjuskattskerfis . Ljóst er að sá sérstaki stuðningur myndi fara að uppistöðu til stærstu miðlanna líka . Þau gera okkur kleift að halda áfram að taka þátt í umræðunni og greina kjarnann frá hisminu .